Document ID: 32007L0056

KOMISSION DIREKTIIVI 2007/56/EY,
annettu 17 päivänä syyskuuta 2007,
neuvoston direktiivien 86/362/ETY, 86/363/ETY ja 90/642/ETY tiettyjen liitteiden muuttamisesta atsoksistrobiinin, klorotaloniilin, deltametriinin, heksaklooribentseenin, ioksiniilin, oksamyylin ja kinoksifeenin jäämien enimmäismäärien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY (1) ja erityisesti sen 10 artiklan,
ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY (2) ja erityisesti sen 10 artiklan,
ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (3) ja erityisesti sen 7 artiklan,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (4) ja erityisesti sen 4 artiklan 1 kohdan f alakohdan,
sekä katsoo seuraavaa:
(1)
Direktiivin 91/414/ETY mukaan luvan myöntäminen tiettyihin viljelykasveihin käytettäville kasvinsuojeluaineille kuuluu jäsenvaltioiden vastuulle. Luvan myöntämisen on perustuttava ihmisten ja eläinten terveydelle ja ympäristölle aiheutuvien vaikutusten arviointiin. Arvioinnissa huomioon otettaviin tekijöihin on sisällyttävä käyttäjien ja sivullisten altistuminen, maaperään, vesiin ja ilmaan kohdistuvat ympäristövaikutukset sekä torjunta-ainekäsittelystä aiheutuneita jäämiä sisältävien viljelykasvien nauttimisen vaikutukset ihmisiin ja eläimiin.
(2)
Jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen määrä torjunta-ainetta käytettäessä sitä niin, että jäämä on mahdollisimman pieni ja toksikologisesti hyväksyttävä etenkin arvioitaessa saantia ravinnon mukana.
(3)
Direktiivin 90/642/ETY soveltamisalaan kuuluvien torjunta-ainejäämien enimmäismääriä on jatkuvasti seurattava, ja niitä voidaan muuttaa uusien tai muuttuneiden käyttötapojen huomioon ottamiseksi. Komissiolle on ilmoitettu uusia tai muuttuneita käyttötapoja koskevia tietoja, joiden perusteella atsoksistrobiinin, klorotaloniilin, ioksiniilin ja kinoksifeenin jäämien enimmäismääriä muutetaan.
(4)
Komissiolle on toimitettu heksaklooribentseenistä sellaista tietoa, että kyseistä torjunta-ainetta voi ympäristön saaastumisen vuoksi esiintyä analyysiherkkyyden alarajan ylittävinä määrinä kurpitsansiemenissä, joita käytetään elintarvikkeena useissa jäsenvaltioissa. Kurpitsansiementen lisääminen direktiivin 90/642/ETY liitteeseen I ja jäämien enimmäismäärien vahvistaminen kurpitsansiemenille on siksi tarpeen kuluttajien suojelemiseksi heksaklooribentseenin liiallisilta jäämiltä.
(5)
Oksamyylille on vahvistettu väliaikaiset jäämien enimmäismäärät direktiivissä 90/642/ETY komission direktiivillä 2006/59/EY (5), odotettaessa, että tiedot kokeista toimitetaan. Oksamyylillä tehtyjä kokeita koskevat tiedot on sittemmin toimitettu ja arvioitu. Näin ollen oksamyylin väliaikaiset jäämien enimmäismäärät voidaan vahvistaa.
(6)
Deltametriinille on myös vahvistettu väliaikaiset jäämien enimmäismäärät direktiiveissä 86/362/ETY, 86/363/ETY ja 90/642/ETY direktiivillä 2006/59/EY, odotettaessa liitteeseen III kuuluvan asiakirja-aineiston tarkastelua direktiivin 91/414/ETY nojalla ja deltametriinivalmisteiden uudelleenrekisteröintiä jäsenvaltioissa. Lisätarkastelussa kävi ilmi, että jäsenvaltioissa hyväksyttyjen deltametriinin käyttötarkoitusten perusteelliseen arviointiin tarvitaan enemmän aikaa. Siksi on aiheellista pidentää deltametriinin väliaikaisten jäämien enimmäismäärien voimassaoloaikaa.
(7)
Kuluttajien elinikäinen altistuminen näille torjunta-aineille niiden jäämiä mahdollisesti sisältävien elintarvikkeiden välityksellä on tutkittu ja arvioitu yhteisössä käytettävien menettelyjen ja käytäntöjen mukaisesti ottaen huomioon Maailman terveysjärjestön julkaisemat ohjeet (6). Kyseisten torjunta-aineiden jäämien enimmäismäärät olisi näiden tutkimusten ja arviointien perusteella vahvistettava sellaisiksi, ettei hyväksyttävä päiväsaanti ylity.
(8)
Klorotaloniilille ja ioksiniilille on vahvistettu akuutin altistumisen viiteannos, ja kuluttajien akuutti altistuminen kunkin sellaisen elintarvikkeen välityksellä, joka mahdollisesti sisältää näiden torjunta-aineiden jäämiä, on tutkittu ja arvioitu yhteisössä käytössä olevien menettelyjen ja käytäntöjen mukaisesti ottaen huomioon Maailman terveysjärjestön julkaisemat ohjeet. Kasveja käsittelevän tiedekomitean lausunnot, etenkin neuvot ja suositukset kuluttajien suojelemiseksi torjunta-aineilla käsiteltyjen elintarvikkeiden varalta (7), on otettu huomioon. Saantia ravinnon mukana koskevan arvioinnin perusteella kyseisten torjunta-aineiden jäämien enimmäismäärät olisi vahvistettava sellaisiksi, ettei akuutin altistumisen viiteannos ylity. Muita kyseisiä aineita koskevien käytettävissä olevien tietojen arviointi on osoittanut, että akuutin altistumisen viiteannosta ei ole tarpeen vahvistaa, eikä lyhyen aikavälin arviointia tämän vuoksi tarvita.
(9)
Jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.
(10)
Jäämien väliaikaisten enimmäismäärien vahvistaminen tai muuttaminen yhteisön tasolla ei estä jäsenvaltioita vahvistamasta ioksiniilille ja kinoksifeenille väliaikaisia jäämien enimmäismääriä direktiivin 91/414/ETY 4 artiklan 1 kohdan f alakohdan ja kyseisen direktiivin liitteen VI mukaisesti. Neljää vuotta pidetään riittävänä ajanjaksona, jonka kuluessa kyseisten aineiden tulevat käyttötarkoitukset voidaan vahvistaa. Tämän ajanjakson jälkeen yhteisössä vahvistetut jäämien väliaikaiset enimmäismäärät olisi katsottava lopullisiksi.
(11)
Sen vuoksi on tarpeen muuttaa direktiiveissä 86/362/ETY, 86/363/ETY ja 90/642/ETY vahvistettuja jäämien enimmäismääriä kyseisten kasvinsuojeluaineiden käyttötarkoitusten asianmukaisen seurannan ja valvonnan mahdollistamiseksi ja kuluttajien suojelemiseksi. Jos kyseisten direktiivien liitteissä on jo määritelty jäämien enimmäismäärät, niitä on aiheellista muuttaa. Jos jäämien enimmäismääriä ei ole vielä määritelty, ne on aiheellista vahvistaa ensimmäisen kerran.
(12)
Direktiivejä 86/362/ETY, 86/363/ETY ja 90/642/ETY olisi siksi muutettava.
(13)
Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivi 86/362/ETY tämän direktiivin liitteen I mukaisesti.
2 artikla
Muutetaan direktiivi 86/363/ETY tämän direktiivin liitteen II mukaisesti.
3 artikla
Muutetaan direktiivi 90/642/ETY seuraavasti:
1)
Lisätään liitteessä I olevaan ryhmään ”4. Öljykasvien siemenet” kohta ”Kurpitsansiemenet”.
2)
Muutetaan liite II tämän direktiivin liitteen III mukaisesti.
4 artikla
Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 18 päivänä joulukuuta 2007. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Jäsenvaltioiden on sovellettava näitä säännöksiä 19 päivästä joulukuuta 2007.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
5 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
6 artikla
Tämä direktiivi on osoitettu kaikille jäsenvaltioille.
Tehty Brysselissä 17 päivänä syyskuuta 2007.

Labels: 3
17
6